ঢাকা, বাংলাদেশনিউজ২৪x৭.কম  রাজধানীর যাত্রাবাড়ী থানায় পুলিশের নির্যাতনে  সাগর নামে এক কিশোরের মৃত্যুর অভিযোগের তদন্ত শুরু হয়েছে। ঢাকা মেট্রোপলিটন পুলিশের (ডিএমপি) যুগ্ম কমিশনার আব্দুল জলিল রবিবার দুপুর দেড়টায় এ তদন্ত শুরু করেন। তাকে সহযোগিতা করছেন ওয়ারি বিভাগের উপ-কমিশনার গাজী মোজাম্মেল হক ও সহকারী কমিশনার মুরাদ হোসেন। ওই ঘটনায় অভিযুক্ত যাত্রাবাড়ী থানার এসআই ইসমাইলসহ ও প্রত্যক্ষদর্শীদের জিজ্ঞাসাবাদ করা হচ্ছে।  এ ছাড়াও সাগরের আত্নীয়-স্বজনদের সাক্ষ্য গ্রহণ করা হচ্ছে। অপরদিকে নিহতের মা লুৎফা বেগমের অভিযোগ, ঘটনাটি ভিন্নখাতে প্রবাহিত করতে সাজানো প্রত্যক্ষদর্শী ও সাক্ষীদের তদন্ত  কমিটির সামনে হাজির করেছে অভিযুক্ত পুলিশ সদস্য ও তাদের সোর্সরা।  উল্লেখ্য, গত ৩০ নভেম্বর ভোরে ঢাকা মেডিকেল কলেজ হাসপাতালে চিকিৎসাধীন অবস্থায় সাগর মারা যায়। তাকে যাত্রাবাড়ী থানা পুলিশ ২৫ নভেম্বর একটি ছিনতাই মামলায় গ্রেফতার করে। পরে তাকে ওই মামলায় রিমান্ডে আনা হয়। কারাগারে অসুস্থ হয়ে পড়লে তাকে কারা হাসপাতালে এবং ঢাকা মেডিকেল কলেজ হাসপাতালে ভর্তি করা হয়।  বাংলাদেশনিউজ২৪x৭.কম/এসএ.